I dag bisettes Thorvald Stoltenberg
Det er ventet svært mange deltakere under bisettelsen, som finner sted i Oslo domkirke klokken 13. Kong Harald og dronning Sonja har meldt sin ankomst, sammen med prinsesse Astrid. Fra regjeringen stiller statsminister Erna Solberg (H), finansminister Siv Jensen (Frp), kulturminister Trine Skei Grande (V) og forsvarsminister Frank Bakke-Jensen (H). Men Thorvald Stoltenberg kjente mennesker i alle samfunnslag, noe familien venter at deltakelsen i Oslo domkirke vil gjenspeile.Thorvald Stoltenberg var forsvarsminister fra 1979 til 1981 i Odvar Nordlis regjering. Senere var han utenriksminister under Gro Harlem Brundtland i to perioder, fra 1987 til 1989 og fra 1990 til 1993. Den gang ble han kjent for å invitere verdenstopper hjem på uformell frokost. Han arbeidet i mange år som norsk diplomat og fredsmekler for FN. Senere, fra 1999 til 2008, var han president i Norges Røde Kors. Der engasjerte han seg spesielt for rusmiljøet og mennesker på siden av samfunnet, og i 2009 og 2010 ledet han et regjeringsoppnevnt utvalg som skulle se på ruspolitikken i Norge.Thorvald Stoltenberg beskrev selv bortgangen til dattera Nini som sin største sorg. Hun døde 51 år gammel i juni 2014. Før den tid markerte hun seg som en viktig stemme i narkotikadebatten i Norge, og hun var svært åpen om sine egne rusproblemer. To år tidligere, i 2012, mistet Thorvald Stoltenberg sin kone Karin. Han etterlater seg barna Camilla og Jens samt kjæresten, filmregissør Anja Breien. De to barna holder begge tale i bisettelsen. Camilla Stoltenberg er i dag direktør i Folkehelseinstituttet, mens Jens Stoltenberg har overtatt som generalsekretær i NATO etter mange år som leder i Arbeiderpartiet og statsminister.Også tidligere statsminister og Ap-leder Gro Harlem Brundtland og Aps nåværende leder Jonas Gahr Støre er blant dem som vil holde tale i bisettelsen. Støre vil dessuten overrekke en hilsen fra FNs tidligere generalsekretær Kofi Annan, som på grunn av sykdom ble forhindret fra å delta selv. Andre talere er tidligere høyesterettsjustitiarius Carsten Smith, forretningsmannen Harald Tybring-Gjedde og diplomaten Helge Vindenes, alle livslange venner av Thorvald Stoltenberg. Åse Kleveland og Jens Stoltenbergs datter Catharina vil stå for musikalske innslag.I etterkant av bisettelsen arrangerer Arbeiderpartiet og Oslo Arbeiderparti et minnesamvær i Samfunnssalen. Også der blir det holdt en rekke taler, blant annet fra Jan Egeland, Bjørn Tore Godal, Kai Eide, Hans Christian Gabrielsen og Arild Knutsen. I tillegg blir det nye musikalske innslag fra Catharina Stoltenberg og Søren Gregersen, Lars Lillo Stenberg, Arve Tellefsen og Kjetil Bjerkestrand. Prest Sturla Stålsett forretter i Oslo domkirke, mens Åse Kleveland leder programmet under minnesamværet. Thorvald Stoltenberg døde fredag 13. juli. Han ble 87 år gammel.
Han inviterte verdenstopper hjem til frokost, men hadde også noen av samfunnets svakeste blant sine venner. I dag bisettes Thorvald Stoltenberg.